鮮于子駿用魯直見寄韵因以爲謝
作者：李之儀
朝代：宋

paragraphs: 雲間彼上人，處汙能見垢。
咄咄向風雅，入國知溫厚。
別來仰高山，霜風刮衰顔。
新詩解人頤，調古不可攀。
練練瑚璉姿，森森棟梁氣。
願學固有歸，黯然由此起。
世味淡于蠟，孤懷冷如冰。
十年問歸路，歌舞懷西陵。
歲晏感飄蓬，老去委瓠落。
豈無杖頭錢，斗酒不問濁。
尚平累愈重，欲去亦良難。
安得厠木雁，才與不才間。
遇君本有地，悵我將焉宅。
引領遡家山，一望幾千尺。
何須驚墮葉，會當鑒攘雞。
風來北窗下，此況誰爲知。